РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/110-19

9. маја 2019. године

Б е о г р а д

З А П И С Н И К

41. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 8. MAJA 2019. ГОДИНЕ

Седница је почела у 11,05 часова.

 Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Жарко Богатиновић, Тијана Давидовац, Александра Јевтић, Радован Јанчић, Младен Лукић, Арпад Фремонд, Марјана Мараш, Нада Лазић, Милорад Мирчић као и Звонимир Ђокић (заменик Јасмине Обрадовић).

 Седници нису присуствовали чланови Одбора: Јасмина Обрадовић, Милија Милетић, Мирослав Алексић, Горан Јешић, проф. др Миладин Шеварлић и Бранислав Михајловић.

Седници су присуствовали представници Министарства пољопривреде, шумарства и водопривреде: Жељко Радошевић, државни секретар, Ненад Милојевић, Управа за заштиту биља, Наташа Милић, Републичка дирекција за воде, Драгослав Милутиновић и Хајран Муслић, Управа за аграрна плаћања, Зоран Ивановић, Управа за ветерину, Горан Михајловић, помоћник директора РХМЗ-а.

Одбор је већином гласова (10 за, 1 није гласао) усвојио следећи

 Д н е в н и р е д

1. Разматрање Информације о раду Министарства пољопривреде, шумарства и водопривреде за први квартал 2019. године ( број 02-1541/19 од 23. априла 2019. године).

Пре преласка на разматрање прве тачке дневног реда усвојени су записници 39. и 40. седнице Одбора, које су одржане 4. и 11. марта, у тексту у коме су и предложени. (9 за, 2 није гласало).

Прва тачка дневног реда - Разматрање Информације о раду Министарства пољопривреде, шумарства и водопривреде за први квартал 2019. године ( број 02-1541/19 од 23. априла 2019. године)

Извештај је укратко представио Жељко Радошевић, државни секретар. У првом кварталу 2019. године усвојено је четири закона, 10 аката које је донела Влада на предлог Министарства и 19 правилника. На предлог Министарства Народна скупштина је ратификовала Споразум између Владе РС и Владе Републике Индије о сарадњи у области здравља биља и биљног карантина. Први квартал карактеришу активности на унапређењу билатералне сарадње у области пољопривреде са Египтом, Либаном, Комонвелтом Доминике, Републиком Бурунди, УАЕ и Руском Федерацијом. По његовим речима, план аутоматизације противградне заштите који се реализује од јуна 2018. године тече по плану. Аутоматизацијом се параметри за дејство које је верификовала посада радарског центра преносе дигитално кроз систем везе до аутоматских лансера. Лансери сами заузимају положај и испаљују ракету. Они функционишу енергетски аутономно јер су опремљени соларним панелима и акумулаторима и под сталним су надзором због безбедности. Посебно је истакао да је за пет најугроженијих округа где је појава градоносних облака најчешћа, повраћај премије осигурања повећан на 70%. Такође, одржан је састанак министра Недимовића и министра пољопривреде Републике Српске где је договорен меморандум о опремању једног дела противградних лансера у подрињском делу Републике Српске. Што се тиче ИПАРД програма, за ову годину су планирана четири јавна позива.

Драгослав Милутиновићје рекао да је Управа за аграрна плаћања предузела све мере како би убрзала обраду захтева и исплату субвенција пренетих из претходних година. Управа је у првом кварталу 2019. године пољопривредним произвођачима исплатила 8 925 000 000 динара, што је пет пута више него претходне године. Такође, изнео је податке везано за протекле ИПАРД јавне позиве и мере.

Горан Михајловић је изнео податак да је РХМЗ у ову сезону ушао са 14 275 ракета. За шест дана дејства од почетка противградне сезоне утрошено је 295 ракета. Аутоматизација лансирних система се спроводи на радарском центру Ваљево. До данас је аутоматски лансирни систем инсталиран на 50 локација од 99 планираних. До краја августа се очекује завршетак пројекта. По његовим речима, овај аутоматски систем треба да помогне да дејство не зависи субјективно од стрелаца. За ову сезону ангазовано је 2858 хонорарних стрелаца а да је ове године 250 милиона динара опредељено за набавку ракета.

Наташа Милићје истакла да су са Мађарском и Румунијом спремни Споразуми о прекограничним водотоцима и сарадњи у области пољопривреде и да се очекује њихова ратификација до краја године. Затим, Министарство и Републичка дирекција за воде се већ неколико година баве ревизијом 18 регионалних система за водоснабдевање. Циљ је да се обезбеди довољна количина воде за пиће одговарајућег квалитета. Такође, програм изградње 12 система за наводњавање преко Абу Даби фонда се успешно реализује и приводи крају. Овим пројектом се планира наводњавање 37 054 хектара. Почетком ове године од Абу Даби фонда је добијено одобрење за нових 18 пројеката на територији АП Војводине. Уговорена вредност пројеката је 50 милиона евра, а планира се наводњавање додатних 69 000 хектара, док се завршетак реализације ових нових пројеката очекује 2021. године.

Маријан Ристичевић је рекао да наредна Информација о раду треба да обухвати и извештај о активностима РХМЗ-а за претходни период. Такође, динамика испате подстицаја није на задовољавајућем нивоу.

У дискусији су учествовали народни посланици: Маријан Ристичевић, Верољуб Матић, Александра Јевтић, Нада Лазић и Милорад Мирчић.

Одбор је већином гласова (10 за, 1 против), а на основу члана 229. став 4. Пословника Народне скупштине закључио да поднесе Народној скупштини следећи

И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за први квартал 2019. године и одлучио да јe прихвати.

Пошто других питања и предлога није било, седница је закључена у 13,00 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић